C 472/17

Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 472/13)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Poivre de Penja“

EÚ č.: PGI-CM-02635 – 19. septembra 2020

CHOP ( ) CHZO (X)

1. Názov:

„Poivre de Penja“

2. Členský štát alebo tretia krajina

Kamerun

3. Opis poľnohospodárskeho výrobku alebo potraviny

3.1. Druh výrobku

Trieda 1.8. – Iné výrobky prílohy I k zmluve (koreniny atď.)

3.2. Opis výrobku, na ktorý sa vzťahuje názov uvedený v bode 1.

„Poivre de Penja“ je korenie z bobuľových plodov Piper nigrum, viacročného kra (popínavej rastliny) čeľade Piperaceae so silnou a štipľavou chuťou.

S výnimkou zeleného korenia sa uvádza na trh ako také, bez akýchkoľvek prídavných látok. Jeho zrnká majú spravidla rôznu veľkosť (malé, stredné a veľké).

V závislosti od času zberu a od ošetrenia po zbere môže byť toto korenie vyrábané a uvádzané na trh v týchto formách: zelené, čierne, biele a červené.

„Poivre de Penja“ má zamatový, zemitý základ. Má arómy s ťažkými, drevitými, jantárovými a pižmovými tónmi. Jeho jemná vôňa patrí do kategórie „čerstvo korenistá“ a je spojená s hrejivou chuťou.

Vôňa má nízku prchavosť a suché korenisté stredné tóny a je bohatá na základné tóny.

Štipľavosť alebo „hrejivosť“„Poivre de Penja“ sa odvíja najmä od jeho obsahu piperínu minimálne 10,48 % (maximálne 12,28 %).

Podrobný opis rôznych druhov „Poivre de Penja“

Druh Forma Minimálna veľkosť a zdanlivá hustota Farba Vôňa/chuť Iné Zelené korenie — V strapcoch alebo voľné — Bobule alebo celé strapce v náleve (slanej vode) alebo v octe Minimálna veľkosť zrniek korenia 3 mm Svetlozelená až tmavozelená Vôňa korenia a byliniek Vôňa nie je štipľavá, keď sú bobule vcelku Štipľavá vôňa sa uvoľní pri rozdrvení zrniek, ale je menej stála ako v prípade čierneho korenia Zakázané nedostatky: — prach — kamene — zvyšky rastlín — cudzorodé látky — pleseň Čierne korenie Vysušené bobule Minimálna veľkosť zrniek korenia 3 mm Percento zrniek korenia spĺňajúcich kritérium 3 mm: 90 % Hustota: 480 g/l Tmavočierna, čierna, hnedočierna Intenzívna vôňa Ostrá a štipľavá chuť Zakázané nedostatky: — prach — kamene — zvyšky rastlín — cudzorodé látky — poškodené zrnká korenia — rozrezané zrnká korenia Čistota korenia pred uvedením na trh: 99 % Biele korenie Vysušené bobule Minimálna veľkosť zrniek korenia 3 mm Percento zrniek korenia spĺňajúcich kritérium veľkosti: 90 % Hustota: 510 g/l Biela, sivá alebo béžová Pomerne silná a výrazná vôňa Ostrá a veľmi štipľavá chuť Zakázané nedostatky: — prach — kamene — zvyšky rastlín — cudzorodé látky — poškodené zrnká korenia — rozrezané zrnká korenia Čistota korenia pred uvedením na trh: 99 % Červené korenie Vysušené bobule Minimálna veľkosť zrniek korenia: 3 mm Percento zrniek korenia spĺňajúcich kritérium 3 mm: 90 % Hustota: 480 g/l Červenohnedá alebo tmavočervená Pomerne silná a výrazná vôňa Ostrá a veľmi štipľavá chuť Zakázané nedostatky: — prach — kamene — zvyšky rastlín — cudzorodé látky — zvyšky zrniek korenia — pleseň

Maximálny obsah vlhkosti počas skladovania je 13 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

V uvedenej zemepisnej oblasti sa musia uskutočniť všetky kroky výroby, medzi ktoré patria:

— pestovanie plodín,

— poľnohospodárske činnosti,

— zber bobuľových plodov,

— proces sušenia (v prípade čierneho, červeného a bieleho korenia),

— máčanie (uplatňuje sa iba v prípade bieleho korenia),

— umývanie (uplatňuje sa iba v prípade bieleho korenia),

— triedenie bobuľových plodov,

— ukladanie do nálevu zo slanej vody alebo octu (uplatňuje sa iba v prípade zeleného korenia).

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

–

3.6. Špecifické pravidlá označovania výrobku, na ktorý sa vzťahuje registrovaný názov

Na trhu EÚ musia byť všetky požadované informácie o „Poivre de Penja“ uvedené na etikete, predovšetkým názov „Poivre de Penja“.

Pojem „chránené zemepisné označenie“ alebo oficiálne európske logo CHZO môže byť uvedené pri názve „Poivre de Penja“.

Na etikete musí byť viditeľne zobrazené logo identifikujúce chránené zemepisné označenia zaregistrované Africkou organizáciou duševného vlastníctva.

Táto etiketa musí takisto obsahovať:

— číslo šarže na zabezpečenie vysledovateľnosti výrobku, ak sa číslo šarže neuvádza priamo na obale alebo na osobitnej etikete,

— adresa združenia pre zemepisné označenia,

— dátum trvanlivosti,

— akékoľvek ďalšie informácie vyžadované zákonom.

4. Stručné vymedzenie zemepisnej oblasti

Penja je názov obce v regióne Moungo provincie Littoral v Kamerune. Pozostáva z územia obvodu Njombé-Penja. Je to takisto názov údolia, ktoré sa skladá z viacerých lokalít.

Zemepisná oblasť pozostáva z obcí Manjo/Nlohé, Loum, Njombé-Penja a Mbanga v regióne Moungo v provincii Littoral a aj z obce Tombel v regióne Koupé Manengouba v Juhozápadnej provincii.

Agroekologické podmienky

Administratívna jednotka/obec Agroekologické prvky Manjo/Nlohé Loum Njombé Penja Tombel Mbanga Nadmorská výška 390 – 579 m 300 – 350 m 150 – 200 m 400 – 500 m 140 – 150 m Zrážky 3 500 mm 3 500 mm 3 500 mm 3 000 mm 2 800 mm Teplota 25 °C 26 °C 28 °C 26 °C 28 °C Úroveň vlhkosti 61 % 70 % 70 % 65 % 79 % Zdroj: Meteorologické údaje z Afrického centra pre výskum banánov a banánov plantain, Njombé: november 2011.

5. Súvislosť so zemepisnou oblasťou

Medzi kvalitou a povesťou daného výrobku a jeho zemepisným pôvodom existuje príčinná súvislosť.

Špecifiká zemepisnej oblasti

Zemepisná oblasť „Poivre de Penja“ sa nachádza v horách na južnej strane Mount Koupé medzi provinciou Littoral a Juhozápadnou provinciou. Plantáže korenia sa nachádzajú na pomerne kamenistých čadičových poliach na svahoch alebo na úpätí kopcov. Nadmorská výška v súčasnosti obrábaných plantáží sa pohybuje od 140 m do 600 m.

Využívajú výhody mikroklímy: od apríla do októbra je teplo a vlhko, ale po zvyšok roka veľmi sucho.

Pestovanie sa vykonáva tradičným spôsobom a zber prebieha ručne. Operácie spracovania sa potom vykonávajú v niekoľkých etapách neďaleko plantáží: máčanie, umývanie, sušenie a balenie vo veľkých množstvách.

„Poivre de Penja“ má tieto špecifické vlastnosti:

1. Mimoriadne organoleptické vlastnosti: „Poivre de Penja“ má zamatový, zemitý základ s ťažkými drevitými jantárovými a pižmovými tónmi. Jeho ľahká, rafinovaná a jemná vôňa je spojená s hrejivou chuťou. Najskôr jemne pošteklí nosné dierky a potom pocítite jej hrejivú, plnú a vytrvalú prítomnosť. Jeho vôňa so suchými korenistými strednými tónmi je bohatá na základné tóny. Korenie „Poivre de Penja“ je silné aj bez toho, aby bolo agresívne, je svieže a štipľavé a podľa odborníkov patrí do kategórie „čerstvo korenené“. Jeho štipľavosť spôsobuje pomerne vysoký obsah piperínu, ktorý mu dodáva osobitosť, akú nemá žiadne iné korenie.

2. Bobule majú vysokú kvalitu a sú nepoškodené, predovšetkým vďaka tomu, že sa zberajú ručne.

Príčinná súvislosť medzi zemepisnou oblasťou a osobitnou kvalitou korenia „Poivre de Penja“

Typické vlastnosti výrobku vyplývajú z geoklimatických podmienok regiónu Penja.

Jeho čadičové pôdy obohatené vulkanickými pôdami v spojení s teplou a vlhkou rovníkovou klímou umožňujú plnohodnotný rast korenia počas jeho obdobia rastu. Bobuľové plody „Poivre de Penja“ dozrievajúce v decembri sú v okamihu zberu plne dozreté a plné chute, predovšetkým vďaka pôdam, ktoré sú mimoriadne bohaté na minerály a dobre vyvážené.

Know-how

V súlade s tradičným know-how sa „Poivre de Penja“ zbiera ručne po jednotlivých strapcoch, čo umožňuje získať kvalitné zrnká korenia nepoškodené strojmi.

Biely druh „Poivre de Penja“ je prírodný produkt, ktorý sa iba umýva čistou pramenistou vodou. Po zbere sa zrnká korenia vložia do polypropylénových vriec alebo priamo ponoria do zálievky (za predpokladu, že majú dostatočnú hustotu). V nádobách vyrobených predovšetkým z cementu alebo kameniny sa potom desať dní močia v pramenitej vode obohatenej sopečnými pôdami, z ktorých vyviera, pričom voda sa vymieňa každý druhý deň. Vrecia sa potom vyberú z vody a pomocou starodávnej metódy sa biele korenie pošliape, aby sa zbavilo šupky. Tento proces „máčania“ umožňuje vyrobiť kvalitné korenie s osobitnými chuťami a vôňami. Vrecia sa napokon vysypú do veľkých nádrží a bobule sa dôkladne niekoľkokrát umyjú, aby sa odstránilo všetko poškodené oplodie a výbežky.

Proces sušenia čierneho, červeného a bieleho korenia na slnku sa najlepšie vykonáva v suchom období, ktoré v danej zemepisnej oblasti pretrváva od októbra do marca, čo umožňuje koreniu vyschnúť na slnku rýchlo (za 3 dni).

Prepojenie medzi povesťou a zemepisným prostredím

„Poivre de Penja“ sa pestuje v oblasti Njombé-Penja viac ako päťdesiat rokov a tento názov sa používa komerčne a aj v každodennom jazyku na označenie korenia pestovaného v tejto konkrétnej zemepisnej oblasti.

Jeho povesť potvrdzuje mnoho príkladov vrátane týchto:

— Článok Juliena Clémençota uverejnený v novinách Jeune Afrique 2. januára 2015: Kamerun: „Poivre de Penja“ dochucuje jedlá na celom svete.

„‚Poivre de Penja‘ svojou silnou chuťou dráždi chuťové poháriky gurmánov na celom svete. Toto korenie spôsobuje skutočný rozruch na stoloch šéfkuchárov aj na policiach luxusných lahôdkárstiev.“

„Za svoje vlastnosti vďačí miestnej oblasti. Táto obrovská popínavá rastlina rastie 5 rokov v sopečnej pôde, ktorá je bohatá a dobre vyvážená a ktorá vďaka tropickej klíme dostáva veľa dažďa...“

— Článok uverejnený v novinách Le Monde 8. marca 2016: Kamerun: „Poivre de Penja“, miestny výrobok s „čarovnými“ arómami.

— Podľa knihy Katherine Khodorowsky „Epices – Sublimez vos plats préferés“ [Koreniny – vylepšite chuť svojich obľúbených jedál] (Dunod, Paríž 2016):

„V panteóne gastronómie je biele korenie ‚Poivre de Penja‘ jedným z grand cru. Za svoju aromatickú jemnosť vďačí ručne obrábanej sopečnej pôde v západnom Kamerune. Rovníková klíma zabezpečuje harmonický vývoj.“

Odkaz na uverejnenie špecifikácie

(článok 6 ods. 1 druhý pododsek tohto nariadenia)

–

(1) Ú. v. EÚ L 343, 14.12.2012, s. 1.